จับตาการเมืองล้วงตับ‘กนง.’
หึ่งทาบทาม‘ศุภวุฒิบัณฑิต’ เสนอชื่อผ่านตัวแทนราชการ
14 ต.ค. 2554

หึ่งทาบทาม‘ศุภวุฒิบัณฑิต’ เสนอชื่อผ่านตัวแทนราชการ
จับตาการเมืองแทรกสรรหาคนนอกนั่งบอร์ด กนง. 4 คน “ศุภวุฒิบัณฑิต” โผล่ชิง
แหล่งข่าวจากกระทรวงการ คลัง เปิดเผยว่า ในช่วงนี้ฝ่ายการเมืองกำลังมีการทาบทามบรรดานักเศรษฐศาสตร์และผู้มีชื่อเสียงหลายคน ให้เข้ามานั่งในตำแหน่งคณะกรรมการนโยบายการเงิน (กนง.) ที่คณะกรรมการธนาคารแห่งประเทศไทย (ธปท.) กำลังอยู่ระหว่างสรรหาเพื่อแทนที่กรรมการชุดเดิมที่ครบวาระลง 4 คน 
“เท่าที่รับรู้นั้นมีความพยายามในการทาบทาม เพื่อดึงตัว นายศุภวุฒิ สายเชื้อ หัวหน้าสายงานวิจัย บล.ภัทร นายบัณฑิต นิจถาวร ประธานคณะกรรมการสมาคมตลาดตราสารหนี้ไทย อดีตรองผู้ว่าการ ธปท. และนักวิชาการด้านเศรษฐศาสตร์ มาเป็นกรรมการ กนง. เพื่อดูแลนโยบายดอกเบี้ย นโยบายอัตราแลกเปลี่ยน และเสถียรภาพเศรษฐกิจ” แหล่งข่าวเปิดเผย 
สำหรับคณะกรรมการ กนง. 4 คนที่ครบวาระ เป็นคนนอกทั้งหมด ประกอบด้วย นายอำพน กิตติอำพน เลขาธิการคณะรัฐมนตรี นายพรายพล คุ้มทรัพย์ นักวิชาการเศรษฐศาสตร์ นายศิริ การเจริญดี อดีตผู้บริหาร ธปท. และนายเกริกไกร จีระแพทย์ อดีตปลัดกระทรวงพาณิชย์ โดยกรรมการทั้ง 4 คน ยังสามารถดำรงตำแหน่งวาระที่ 2 ได้
แหล่งข่าวเปิดเผยว่า คนที่จะหลุดจากตำแหน่ง กนง.แน่นอน คือนายอำพน กับ นายเกริกไกร
ทั้งนี้ แม้ว่าตามกฎหมาย พ.ร.บ.ธนาคารแห่งประเทศไทย พ.ศ. 2551 ให้สิทธิแก่คณะกรรมการ ธปท. ในการสรรหาและคัดเลือกกรรมการนโยบายการเงินตามความเหมาะสม เพื่อป้องกันฝ่ายการเมืองเข้ามาแทรกแซงหรือล้วงลูก แต่ฝ่ายการเมืองสามารถแทรกแซงด้วยการเสนอรายชื่อให้กรรมการ ธปท.ที่เป็นตัวแทนราชการไปเสนอรายชื่อบุคคลที่จะสนองนโยบายได้
ก่อนหน้านี้ นายธีระชัย ภูวนาถนรานุบาล รมว.คลัง เปิดเผยว่า กนง.ต้องเอาคนที่มีความรู้ อ่านไพ่ในอนาคตได้ ออกมาทำงานด้วย ไม่ใช่ทำงานโดยอาศัยแต่เรื่องสถิติ เป็นการป้อนข้อมูลไปในคอมพิวเตอร์แล้วก็คำนวณออกมา ทำแบบนี้ใครก็ทำได้ เพราะไม่ได้ใช้สมอง